Кашубінцы (вёска)

Кашу́бінцы — вёска ў Гарадзенскім раёне Гарадзенскай вобласьці. Кашубінцы ўваходзяць у склад Скідзельскага сельсавету. Гісторыя У вёсцы захавалася драўляная сядзіба, якая была часткай маёнтку. Маёнтак у 18 стагодзьдзі належаў езуітам, потым Храбтовічам і Данкевічам. Блаўдзевічамі каля 1870 году ў вернутым пасьля канфіскацыі за ўдзел ў паўстаньні маёнтку была збудаваная драўляная сядзіба з чатырохслуповым ганкам і з гаспадарчымі пабудовамі — тыповы выгляд сярэднепамеснай шляхецкай сядзібы таго часу. Вакол быў закладзены пэйзажны парк, у якім знаходзілася «зялёная альтанка» ў выглядзе пасаджаных па квадраце старых ліпаў з пакладзенай у цэнтры яшчэ ў часы езуітаў мэмарыяльнай плітой. Сёньня ў сядзібе жывуць некалькі сем’яў. Будынак пакуль знаходзіцца ў досыць неблагім выглядзе. Захаваліся ліпавыя і дубовыя алеі і ставы, хоць і занядбаным стане, але амаль непарушаныя. Драўляны барочны касьцёл Беззаганнага Зачацця Найсвяцейшай Панны Марыі быў збудаваны місіяй езуітаў у сярэдзіне 18 ст. Касьцёл знаходзіцца фактычна сярод мора праваслаўных вёсак даліны ракі Котры; найбліжэйшыя каталіцкія аколіцы Абуховічы, Талочкі ляжаць за некалькі кілямэтраў на захад. На паўднёвай сьцяне касьцёла можна пабачыць рэшткі сонечнага гадзіньніка. Навокал касьцёла могілкі. Адным з найбольш цікавых пахаваньняў зьяўляецца склеп сям’і Выганоўскіх. Некалькі дзясяткаў мэтраў ад касьцёла стаіць выкладзеная недзе на мяжы 19—20 ст. з чырвонай цэглы плябанія. Дакладны год збудаваньня цяжка адразу высьветліць — лічбы на франтоне пазьбіваныя. Насельніцтва 2010 год — 18 чалавек 1999 год — 45 чалавек Крыніцы Вонкавыя спасылкі Здымкі на Radzima.org Падарожжа Дылетанта. Кашубінцы Далінай Котры і азёрамі гарадзенскай пушчы